Bekendtgørelse om forbud mod import, salg og anvendelse af brandslukningsskum, der indeholder PFAS, på brandøvelsespladser[[1]](#footnote-1)

I medfør af § 30, stk. 1, § 45, stk. 1 og § 59, stk. 4, i lov om kemikalier, jf. lovbekendtgørelse nr. 6 af 4. januar 2023, fastsættes:

*Definitioner og anvendelsesområde*

**§ 1.** I denne bekendtgørelse forstås ved:

1) Brandslukningsskum: Stoffer og blandinger til brug ved brandslukning.

2) Brandøvelsesplads: Ethvert areal, hvor der foretages brandøvelser.

3) PFAS: Ethvert stof, der indeholder mindst et fuldt fluoreret methyl (CF3) eller methylen (CF2) kulstofatom, uden nogle H-/Cl-/Br-/I-atomer bundet til det.

4) Total PFAS: Summen af PFAS, målt i målrettede PFAS-analyser.

**§ 2.** Bekendtgørelsen omfatter ikke PFAS, som er reguleret af:

1. Europa-Parlamentets og Rådets forordning nr. 1907/2006/EF af 18. december 2006 med senere ændringer.
2. Europa-Parlamentets og Rådets forordning (EU) 2019/1021 af 20. juni 2019 med senere ændringer.

*Forbud mod import, salg og anvendelse*

**§ 3.** Import og salg af brandslukningsskum, der indeholder total PFAS i en koncentration på mere end 1 ppm (mg/kg), og som er beregnet til anvendelse på en brandøvelsesplads, er forbudt.

*Stk. 2.*Brandslukningsskum, der indeholder total PFAS i en koncentration på mere end 1 ppm (mg/kg), er forbudt at anvende på en brandøvelsesplads, jf. dog § 6, stk. 2.

*Kontrol, dispensation og klageadgang*

**§ 4.** Miljøstyrelsen fører tilsyn og kontrol med overholdelse af reglerne i denne bekendtgørelse, jf. lovens regler herom.

*Stk. 2.* Miljøstyrelsen kan i ganske særlige tilfælde tillade at § 3, stk. 1, fraviges. Miljøstyrelsen kan stille vilkår for tilladelsen.

*Stk. 3.*Miljøstyrelsens afgørelser efter stk. 1 og stk. 2 kan ikke påklages til anden administrativ myndighed.

*Straf, ikrafttrædelse og overgangsperiode*

**§ 5.** Medmindre højere straf er forskyldt efter anden lovgivning, straffes med bøde den, der

1) overtræder forbud mod import, salg og anvendelse i § 3.

2) tilsidesætter vilkår knyttet til en dispensation efter § 4, stk. 2.

*Stk. 2.* Straffen kan stige til fængsel i indtil 2 år, hvis overtrædelsen er begået forsætligt eller ved grov uagtsomhed, og hvis der ved overtrædelsen er

1) voldt skade på menneskers eller husdyrs liv eller sundhed eller fremkaldt fare derfor

2) voldt skade på miljøet eller fare derfor eller

3) opnået eller tilsigtet en økonomisk fordel, herunder besparelser, for den pågældende selv eller andre.

*Stk. 3.* Der kan pålægges selskaber m.v. (juridiske personer) strafansvar efter reglerne i straffelovens 5. kapitel.

**§ 6.** Bekendtgørelsen træder i kraft den 1. januar 2024.

*Stk. 2.* Anvendelse på en brandøvelsesplads af lagre af brandslukningsskum, der indeholder total PFAS i en koncentration på mere end 1 ppm (mg/kg), er tilladt indtil den 1. juli 2024.

*Miljøministeriet, den DATO*

Minister underskrift

/ KC-underskrift

1. ) Bekendtgørelsen har som udkast været notificeret i overensstemmelse med Europa-Parlamentets og Rådets direktiv 2015/1535/EU om en informationsprocedure med hensyn til tekniske forskrifter samt forskrifter for informationssamfundets tjenester (kodifikation). (OBS - ER IKKE NOTIFICERET ENDNU) [↑](#footnote-ref-1)